
______________________________________________________________________________

	НАРОДНА СКУПШТИНА РЕПУБЛИКЕ СРБИЈЕ

	- Одбор за правосуђе и управу, председнику-


	БЕОГРАД 

	ул. Краља Милана 14.


Поштовани председниче и чланови Одбора,

У складу са чланом 107. ст. 2. Устава Републике Србије („Службени гласник РС“, број 98/2006), чланом 18. ст. 1. Закона о Заштитнику грађана („Службени гласник РС“, број 79/2005 и 54/2007) а на основу члана 142. став 5. Пословника Народне скупштине Републике Србије („Службени гласник РС”, бр. 14/09), подносим Народној скупштини – Одбору за правосуђе  и управу следећу 

ИНИЦИЈАТИВУ

ЗА 

ПОДНОШЕЊЕ АМАНДМАНА НА ЧЛАН 60. ПРЕДЛОГА  ЗАКОНА О ИЗМЕНАМА И ДОПУНАМА КРИВИЧНОГ ЗАКОНИКА

AMAНДМАН 

Члан 60.  Предлога закона мења се и гласи:

У члану 194. став 1. мења се и гласи:

„(1) Ко применом насиља, претњом да ће напасти на живот или тело, дрским или безобзирним понашањем угрожава спокојство, телесни интегритет или душевно стање члана своје породице, казниће се затвором од три месеца до три године.“
У ставу 2.  речи: „од три месеца до три године“ земењују се речима: „од шест месеци до пет година”.
У ставу 3.  речи: „од једне до осам година“ замењују се речима: „од две до десет година“.
У ставу 4. реч: „дванаест” замењује се речју: „петнаест”.
У ставу 5. речи: „новчаном казном или затвором до шест месеци” замењују се речима: „затвором од три месеца до три године и новчаном казном”.

Образложење

Када се ради о дефиницији кривичног дела насиље у породици, не видимо ни један разлог због којег би из ове дефиниције требало избацити одредницу „дрско понашање“. Дефиниција (сродног) кривичног дела насилничко понашање из  члана 344. Кривичног законика такође садржи овај правни стандард, па не налазимо разлога да он буде избрисан из дефиниције кривичног дела насиља у породици. При томе имамо у виду да у досадашњој пракси дефиниција кривичног дела насиља у породици није стварала проблеме, већ су проблеми били везани за висину запрећене казне.

У погледу висине запрећене казне, напомињемо да је Комисија Европске уније у свом Извештају о напретку Србије за 2008. годину СЕЦ(2008) 2698 навела да „насиље у породици и даље представља озбиљан проблем, а да су кривичне казне су недовољне.

Држава Србија је 2005. године, доношењем Кривичног законика, без икаквог образложења, смањила висину запрећених казни за ово кривично дело и тиме смањила ниво заштите који је био успостављен 2002. године увођењем члана 118а. у тадашње кривично законодавство. Та чињеница је посебно апострофирана у Закључним коментарима CEDAW/C/SCG/CO/1 (параграф 21) које је УН Комитет за елиминацију свих облика дискриминације жена упутио Републици Србији након што је Србија поднела и бранила Иницијални извештај по Конвенцији о елиминацији свих облика дискриминације жена. 

Потреба за повећањем запрећених казни затвора постоји не због остваривања циљева генералне превенције, већ и због тога што професионалацима који поступају у случајевима насиља у породици треба обезбедити адекватне „инструменте за рад“. Пракса је, наиме, показала да је због овако ниско запрећеног посебног максимума за 1. и 2. став овог члана Законика, судијама отежано поступање због немогућности одређивања притвора и у оним ситуацијама које професионалци препознају као висок степен угрожености жртве, за шта је постојала могућност по ранијем чл. 118а. Судије у кривичном поступку по ЗКП-у, на жалост, немају могућност издавања забране окривљеном да се приближава члану породице и месту пребивалишта (па ни у оквиру мера које се изричу уз забрану напуштања боравишта, чл. 136 ст. 3), што је такође у законодавствима из региона већ измењено. Стога је притвор једина мера која судији у кривичном поступку остаје како би се обезбедила сигурност и сарадња жртве насиља у породици у току кривичног поступка.  

На основу анализе законодавства земаља у окружењу које имају сличан правни систем може се уочити да се свуда се ниво загарантованих права током година примене кривичног закона повећавао, те је Хрватска пооштрила прописану казну са „три месеца до три године“ на „шест месеци до пет година“ (члан 68. ЗИД КЗХ). Казненим закоником Републике Словеније из 2008. године за кривично дело насиље у породици предвиђена је казна затвора до 5 година.
(крај)
	ЗАШТИТНИК ГРАЂАНА

	

	Саша Јанковић

